Landspítalinn hefur verið á neyðarstigi síðan á föstudag. Guðlaug Rakel Guðjónsdóttir, settur forstjóri, segir að staðan hafi lítið breyst. Helgin hafi verið annasöm.
Guðlaug Rakel segir að einnig hafi verið mikið álag á bráðamóttöku og fólk hafi jafnvel verið beðið um að koma seinna ef því var við komið. Bráðaþjónustu sé þó ávallt sinnt og engin undantekning hafi verið á því um helgina.
Hafdís: Eruð þið með einhverjar spár um framhaldið?
Í sjálfu sér er ekkert sem bendir til þess að hlutirnir breytist á allra næstu dögum en við vöktum þetta á hverjum degi.
Már Kristjánsson, yfirlæknir smitsjúkdómadeildar og formaður farsóttanefndar á Landspítalanum, segir erfiðara að spá fyrir um framhaldið eftir að dregið var svo mjög úr sýnatökum.
Hafdís: Svo það kemur ekki ljós fyrr en alvarleg veikindi fara að segja til sín vegna covid?
Það er svona það sem maður óttast að verði en tíminn leiðir það í ljós.
